****

**REPUBLIKA HRVATSKA**

**MINISTARSTVO POLJOPRIVREDE**

**PROGRAM**

**ŠKOLSKI MEDNI DAN S HRVATSKIH PČELINJAKA**

**Zagreb, svibanj 2019. godine**

# 1. UVOD

Pčelarstvo je u Republici Hrvatskoj tradicionalna poljoprivredna grana i ima veliki gospodarski značaj. Na ovom prostoru se do danas održala autohtona pasmina pod nazivom „siva“ pčela (*Apis mellifera carnica*). Pčelinji proizvodi – med, pelud, vosak, propolis te matična mliječ upotrebljavaju se kao hrana i dodatak prehrani zbog svojih funkcionalnih svojstava. Ukupna vrijednost svih pčelinjih proizvoda je daleko manja od značaja i koristi od oprašivanja bilja. Medonosne su pčele najvažniji i najbrojniji prirodni oprašivači. Oprašivanjem sudjeluju u stvaranju dodane vrijednosti u biljnoj proizvodnji te su tako u nekim segmentima biljne proizvodnje ključne. Jednako je značajna i njihova uloga u oprašivanju samoniklog bilja, čime pridonose očuvanju ukupne biološke raznolikosti. Uloga je pčela u ekosustavu značajna i stoga što se brojnost drugih prirodnih oprašivača smanjuje nestajanjem njihovih staništa intenziviranjem poljoprivrede, kao i uslijed primjene različitih sredstava za zaštitu bilja.

Programom školskog mednog dana s hrvatskih pčelinjaka (u daljnjem tekstu: *Program*) provest će se edukacija djece i njihovih roditelja o važnosti konzumiranja meda i njegovog uključivanja u prehranu te će se osigurati pomoć stvaranju boljih uvjeta za pozicioniranje meda hrvatskih pčelinjaka na tržištu.

Budući da je u ranoj razvojnoj fazi djece moguće oblikovati njihove prehrambene navike s ciljem trajnog povećanja udjela meda u njihovoj prehrani, *Program* će se provoditi u prvim razredima osnovnih škola. Svrha provedbe *Programa* je podizanje svijesti djece, od rane dobi, o potrebi konzumacije lokalnih poljoprivrednih proizvoda te ukazati na ulogu i značaj pčelarstva u cjelokupnoj poljoprivrednoj proizvodnji, posebice zbog održavanja ekološke ravnoteže i biološke raznolikosti, budući da 84 % biljnih vrsta i 76 % proizvodnje hrane u Europi ovisi o oprašivanju koje obavljaju domaće i divlje pčele.

Ovim *Programom* predviđena je i promocija hrvatskog pčelarstva. Naime, med koji će se dodijeliti učenicima prvih razreda osnovnih škola bit će zapakiran u *Nacionalnu staklenku za med*. Uporaba *Nacionalne staklenke za med* dovodi do prepoznatljivosti proizvoda i različitosti takvih proizvoda na zajedničkom tržištu. *Programom* se želi promovirati med lokalnih proizvođača (med s hrvatskih pčelinjaka) čime im se daje primjeren značaj kao i doprinos zaštiti okoliša preferiranjem kratkih lanaca opskrbe.

*Školski medni dan* *s hrvatskih pčelinjaka* održan je prvi puta 7. prosinca 2018. i polučio je veliki interes javnosti te veliko zadovoljstvo svih koji su sudjelovali u *Programu*, a posebice učenika prvih razreda osnovnih škola. U *Programu* je sudjelovalo ukupno 826 osnovnih škola 36 342 učenika prvih razreda te 190 odabranih pčelara.

# 2. CILJEVI PROGRAMA

Ovaj *Program* ima za cilj:

* promociju meda lokalnih proizvođača koji se pakira u *Nacionalnu staklenku za med*,
* povećanje unosa meda u prehrani djece,
* podizanje razine znanja o važnosti zdrave prehrane i nutritivnim vrijednostima meda,
* educiranje učenika o važnosti pčelarstva za sveukupnu poljoprivrednu proizvodnju i biološku raznolikost.

# 3. PROVEDBA PROGRAMA

U okviru ovoga *Programa* organizirat će se *Školski medni dan s hrvatskih pčelinjaka* u prvim razredima osnovnih škola u Republici Hrvatskoj, u školskoj godini 2019./2020. na dan 9. prosinca 2019. godine, povodom obilježavanja Sv. Ambrozija, zaštitnika pčela i pčelara. Učenicima prvih razreda osnovnih škola dodijelit će se med zapakiran sukladno posebnim pravilima Hrvatskog pčelarskog saveza u *Nacionalnu staklenku za med* (u daljnjem tekstu: *Nacionalna staklenka*) volumena 370 mL. Svaka staklenka, sukladno Pravilniku o nacionalnoj staklenci za med hrvatskog podrijetla mora biti propisno označena zaštićenim znakom *Med hrvatskih pčelinjaka.*

Programom *Školski medni dan s hrvatskih pčelinjaka* financira se nabava meda za raspodjelu učenicima prvih razreda osnovnih škola u iznosu 27 kuna (bez PDV-a) po *Nacionalnoj staklenci.*

Med prihvatljiv za raspodjelu učenicima u okviru ove mjere je gotov proizvod:

* proizveden u objektima za primarnu proizvodnju pčelinjih proizvoda upisanim u Upisnik registriranih objekata u poslovanju s hranom životinjskog podrijetla koji vodi Ministarstvo poljoprivrede,
* zapakiran u *Nacionalnu staklenku* volumena 370 mL,
* nosi oznaku proizvođača i
* nosi zaštićeni znak *Med hrvatskih pčelinjaka*.

Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja):

* objavljuje popis objekata u poslovanju s hranom životinjskog podrijetla koji su registrirani za primarnu proizvodnju pčelinjih proizvoda na svojim mrežnim stranicama
* raspisuje Javni poziv za iskaz interesa za sudjelovanje u provedbi ove mjere (u daljnjem tekstu: Javni poziv)
* obrađuje prijave i zahtjeve, izdaje odluke i isplaćuje potporu.

Pravo sudjelovanja na Javnom pozivu imaju osnivači školskih ustanova. Osnivači školskih ustanova su odgovorni za izradu popisa škola i broj učenika koji će sudjelovati u *Programu*.

Detaljni uvjeti za provedbu ove mjere bit će propisani Pravilnikom i navedeni u Javnom pozivu.

Agencija za plaćanja će korisnicima potpore koji su proračunski korisnici isplatiti potporu u obliku predujma u 100% iznosu. Korisnici potpore su dužni najkasnije 13. prosinca 2019. godine dostaviti dokaznu dokumentaciju o provedenoj mjeri, temeljem koje će se utvrditi konačan iznos potpore. Neproračunskim korisnicima potpora će se isplatiti temeljem dostavljene dokumentacije o provedenoj mjeri.

U cilju podizanja razine znanja o važnosti zdrave prehrane i nutritivnim vrijednostima meda te educiranja učenika o važnosti pčelarstva za sveukupnu poljoprivrednu proizvodnju i biološku raznolikost. Ministarstvo poljoprivrede će u suradnji s Hrvatskom agencijom za poljoprivredu i hranu te Hrvatskim pčelarskim savezom provoditi aktivnosti informiranja učenika i roditelja. U tom smislu koristit će se raspoloživi alati informiranja (tiskani mediji, elektronski mediji), zatim različiti priručni materijali opće vidljivosti sa zaštićenim znakom *Med hrvatskih pčelinjaka* te će se organizirati događaji pod nazivom *Medni doručak s hrvatskih pčelinjaka* na kojima će se ukazivati na značaj provedbe ovog *Programa*. Uz navedeno, škole će u suradnji s pčelarskim udrugama organizirati i razna druga edukativna događanja kojima će se učenici pobliže upoznati o važnosti pčelarstva za sveukupnu poljoprivredu i bioraznolikost na Zemlji te će uz med djeci biti podijeljena slikovnica edukativnog karaktera kao početna osnova za upoznavanje pčelarstva.

Kako upotreba meda u prehrani kod manjeg broja djece koja boluju od dijabetesa ili pate od alergijske preosjetljivosti na med može izazvati zdravstvene poteškoće te da se med ne koristi u prehrani djece do njihove navršene prve godine života, nužno je upoznati roditelje i djecu te učitelje o navedenim rizicima, a prije same upotrebe meda posavjetovati se s pedijatrom i/ili obiteljskim liječnikom. Stoga je obveza učitelja koji raspodjeljuju med kao i djelatnika Ministarstva poljoprivrede upoznati roditelje i djecu o navedenim rizicima.

# 4. PRORAČUN ZA PROVEDBU PROGRAMA

* Za provedbu ovoga *Programa* osigurat će se financijska sredstva u ukupnom iznosu od: 1.100.000,00 kn za nabavu meda zapakiranog u *Nacionalnu staklenku za med.*